

 REPUBLIKA HRVATSKA

BJELOVARSKO-BILOGORSKA ŽUPANIJA

 **OPĆINA ROVIŠĆE**

 **Općinski načelnik**

 KLASA: 022-05/16-01/1

 URBROJ: 2103/06-03-16-2

 Rovišće, 7. veljače 2016.

**P R O M E M O R I J A**

sa sastanka članica Udruge općina RH s područja Bjelovarsko – bilogorske županije, održanog 02. veljače 2016. u prostorijama Općine Rovišće, koji je sazvao Slavko Prišćan, načelnika Općine Rovišće i člana Upravnog odbora UORH.

**Sastanku je bilo nazočno 14 od 16 članica Udruge općina RH s područja BBŽ:**

Mato Tonković, načelnik Općine Berek,

Josip Stjepanović, načelnik Općine Dežanovac,

Josip Bartolčić, načelnik Općine Ivanska,

Zlatko Bakunić, načelnik Općine Končanica,

Žarko Žglela, načelnik Općine Severin,

Branimir Miler, načelnik Općine Sirač,

Josip Dekalić, načelnik Općine Šandrovac,

Ivo Emić, načelnik Općine Štefanje,

Fredi Pali, načelnik Općine Velika Pisanica,

Ivan Marković, načelnik Općine Velika Trnovitice,

Marijan Dautanac, načelnik Općine Veliki Grđevac,

Ivan Kovačić, načelnik Općine Veliko Trojstvo,

Slavko Došen, načelnik Općine Zrinski Topolovac.

 Slavko Prišćan, načelnik Općine Rovišće

 Rasprava o aktualnom stanju i problemima s kojima se suočavaju općine s područja Bjelovarsko-bilogorske županije i općenito jedinice lokalne samouprave u uvjetima dosadašnje decentralizacije te analiza dosadašnjeg rada Udruge općina Republike Hrvatske, bile su glavne teme sastanka.

 **Osnovna poruka sa sastanka je zalaganje za čvršći i jasniji stav UORH te aktivniji pristup u rješavanju sve većih problema općina, koje najviše brinu o razvoju ruralnog prostora i kvaliteti života na tim područjima.**

Potrebno potaknuti kvalitetniji rad Udruge općina na lokalnoj razini, te jasnije artikulirati probleme s kojima se suočavamo, kako u javnosti tako i na državnoj razini, zajednički je stav sudionika sastanka. Uglavnom se govori o reformama, ali ne i o konkretnim problemima jedinica lokalne samouprave kojima je osnovna zadaća očuvanje sela i poboljšanje kvalitete života, što je preduvjet za ostanak mladih na ruralnim prostorima.

 **Svi načelnici ukazuju na isti problem, a to su smanjeni prihodi u uvjetima povećanja obveza lokalnoj samoupravi. S tim u vezi definirana je lista glavnih problema.**

 **Smanjenje prihoda od poreza na dohodak**

Osnovni porezni prihod jedinica lokalne samouprave je porez na dohodak, koji se unatrag nekoliko godina stalno smanjuje zbog povećanja osobnog odbitka i promjena poreznih stopa, što dovodi do povećanja povrata poreza na dohodak po godišnjim poreznim prijavama. Za Općinu Rovišće povrat poreza prošle godine iznosio je oko 1,3 milijuna kuna, što je čak 36 posto izvornih prihoda općine.

 **Posljedice polovične decentralizacije**

Dosadašnja priča o decentralizaciji svela na spuštanje obveza s državne i regionalne na lokalnu razinu. Kako to ne prati i fiskalna decentralizacija postavlja se pitanje kako kvalitetno odraditi zadane obveze. Očiti primjeri toga su:

- povećanje mreže lokalnih cesta, odnosno prijenos županijskih cesta na lokalnu samoupravu što uključuje i zimsku službu,

- nove obveze u skladu sa izmjenama Zakona o socijalnoj skrbi koje podrazumijevaju podmirivanje troškova stanovanja korisnicima zajamčene socijalne pomoći, što prema prvim izračunima premašuje 150 kuna mjesečno po osobi,

- izdvajanje minimalno 5 posto izvornih prihoda prema Zakonu o vatrogastvu koji po obvezama gotovo izjednačava dobrovoljna vatrogasna društva sa profesionalnim postrojbama,

- neravnopravna raspodjela sredstava prikupljenih od legalizacije nezakonito izgrađenih građevina prema kojoj 70 posto prihoda ubire država i Agencija, a preostalih 30 posto ostaje jedinicama lokalne samouprave,

- značajni troškovi uređenja poljoprivrednog zemljišta i poljskih putova,

- novi troškovi za organiziranje i provedbu sustavne deratizacaije i dezinsekcije,

- revizija podataka za razrez komunalne naknade koju po nalogu Vlade RH trebaju obaviti jedinice lokalne samouprave o svom trošku.

 **Problemi su to o kojima treba više govoriti i prema kojima se Udruga općina RH uz pomoć saborskih zastupnika treba čvršće postaviti, zaključili su predstavnici članica Udruge općina s područja Bjelovarsko-bilogorske županije.**

Stoga je dogovoreno da se na idući sastanak pozovu saborski zastupnici s našeg područja, koji bi trebali biti glas u Hrvatskom saboru progovarajući o stvarnim problemima sela i ruralnog prostora, koje ipak najbolje poznaju općinski načelnici kao osobe u stalnom i neposrednom kontaktu s terenom. Sastanak će se održati u Općini Zrinski Topolovac, a sazvat će ga općinski načelnik Slavko Prišćan, u roku od otprilike mjesec dana.

 **Od Udruge općina Republike Hrvatske očekuju kvalitetniji, aktivniji i transparentniji rad no što je bio do sada. Osim što Udruga treba zastupati svoje članice trebala bi biti i servis za sve informacije koje se tiču rada i funkcioniranja općina. Uz to, od Udruge očekuju da se izboriti za veću zastupljenost u medijima, a time i u javnosti koja mora biti upoznata sa svim teškoćama s kojima se suočava lokalna samouprava u nastojanju da poboljša kvalitetu života svojih stanovnika, a time ostanak mladih na ruralnim područjima**.

 OPĆINSKI NAČELNIK

 Slavko Prišćan, v.r.